Plaza d'os Herois de Budapest

A **Plaza d'os Herois** (en hongaro *"Hősök tere"*) ye una d'as plazas prencipals d'a ciudat de Budapest en Hongría y tien unas importants connotacions historicas y politicas. O *Memorial d'o Milenio*, un gran complexo d'estatuas, estió rematato en 1900, o mesmo anyo que se le dió a la plaza o nombre d'os "Herois" ta conmemorar o milenio d'historia d'o país. Se troba situata a o final de l'Avenita Andrássy (chunto a la que fa parti d'o Patrimonio d'a Humanidat), y chunto a o Parque d'a Ciudat.

## A plaza

A plaza d'os Herois ye rodiata por dos importants edificios, o Museu d'Artes Politas a la ezquierda u o Palacio de l'Arte a la dreita. En l'atro canto d'a plaza se troban dos edificios situatos ya en l'Avenita Andrássy — uno ye un edificio residencial y l'atro ye a embaixada de Serbia (antiga embaixada de Yugoslavia, a on o politico comunista y primer ministro Imre Nagy se refuchió mientres as revueltas de 1956).

En a parti central d'a plaza d'os Herois se troba un d'os molimentos mas conoixitos de Budapest, o *Memorial d'o Milenio* (tamién conoixito como *Molimento d'o Milenio* u *Molimento Milenario*) a on se representan estatuas d'os líders d'as siet tribus que fundoron Hongría en o sieglo IX y d'atras feguras importants en a historia d'o país. A construcción d'o memorial prencipió cuan se yera celebrando o milenario d'a fundación d'Hongría (en 1896), pero no remató dica 1900 y estió alavez cuan se dió nombre a la plaza.

Cuan se construyió o molimento, Hongría feba parti de l'Imperio Austrohongaro y por ixo os zaguers cinco huecos ta estatuas situatos en a parti ezquierda fuoron reservatos ta miembros d'os Habsburgo, a dinastia reinant. D'ezquierda ta dreita istos yeran: Ferrando I d'o Sacro Imperio Romano Chermanico (relieve: Esfensa d'o castiello d'Eger); Leopoldo I (relieve: Euchenio de Saboya redotando a os turcos en Zenta), Carlos III, María Tresa (relieve: O lema d'o rechimen hongaro "vitam et sanguinem") y Francisco Chusé (relieve: Francisco Chusé coronato por Gyula Andrássy). O molimento fue danyato en a Segunda Guerra Mundial reconstruyito, estando substituyidas as estatuas d'os Habsburgo por as actuals.

O 16 de chunio de 1989 una moltitut de 250.000 personas se reunió en a plaza arredol d'a sepoltura de Imre Nagy, que fue amortato en chunio de 1958.

Tamién existe una gara d'o metro en a linea amariella M1 (Millennium Underground) d'o Metro de Budapest.

Bi ha atras tres plazas en a ciudat de Budapest que se dicen tamién *Hősök tere*, en Soroksár, Békásmegyer y Rákosliget.

Baixo un cenotafio y aintro d'una cadena de bronce decorativa bi ha una placa de broze que marco o puesto a on se trobaba un pozo artesiano que fue drenato totalment en 1878 por Vilmos Zsigmondy. Iste pozo soministraba augua a o balneario Széchenyi que se troba chusto dezaga d'o molimento y a os Banyos Dagály  en a carrera *Népfürdő*. O pozo teneba una fondaria de 971 metros y produciba 831 litros d'augua calient por menuto a una temperatura de 74º.

Existe una replica d'a plaza d'os Herois feita a un 90% d'a suya grandaria orichinal en o *[[Shanghai Global Paradise]]* en Xangai, China. Dende que s'ubrió en 1996, se ha ito degradando y muitas d'as suyas estatuas s'han quitato.

## Referencias